《法华寺》
清代·曾源昌

路转幽篁里，逶迤匝浅苔。刺桐将合抱，香檨未成胎。

楼耸悬钟鼓，庭荒辟草莱。烧檀飘户外，啼鸟傍林隈。

离德昭金殿，禅心悟劫灰。虽多收败叶，渐欲变枯荄。

观射亭犹在，息机人未回。无心溪水去，有意野云来。

残蕊风轻剪，寒炉火欲煤。村烟空处渡，野色望中开。

谁展挥毫手，同倾瀹茗杯。犹迟辞丈室，相顾两无猜。

作者简介：源昌（，厦门曾厝埯人。清康熙六十年（1721）岁贡生，官训导。少作《百花诗》，释超全、林佶为之序。后游台澎，有《澎游草》一卷、《台湾杂咏》三十首。提督施世骠延主鹭津书院，课其子弟。著有《台湾杂咏》、《逢齐诗集》八卷，今不传。以下诗作据清修台湾方志所引辑录。